CELEX: 62021TN0393
Language: fi
Date: 2021-07-05 00:00:00
Title: Asia T-393/21: Kanne 5.7.2021 – Max Heinr. Sutor v. SRB

30.8.2021   
            
            
               FI
            
            
               Euroopan unionin virallinen lehti
            
            
               C 349/43
            
         
      Kanne 5.7.2021 – Max Heinr. Sutor v. SRB
      (Asia T-393/21)
      (2021/C 349/59)
      Oikeudenkäyntikieli: saksa
      
         Asianosaiset
      
      
         Kantaja: Max Heinr. Sutor OHG (Hampuri, Saksa) (edustajat: asianajajat A. Glos, M. Rätz ja T. Kreft)
      
         Vastaaja: Yhteinen kriisinratkaisuneuvosto (SRB)
      
         Vaatimukset
      
      Kantaja vaatii unionin yleistä tuomioistuinta
      
                  —
               
               
                  kumoamaan yhteisen kriisinratkaisuneuvoston 14.4.2021 tekemän päätöksen yhteiseen kriisinratkaisurahastoon suoritettavista vuoden 2021 ennakollisista vakausmaksuista (SRB/ES/2021/22), siltä osin kuin päätös koskee kantajaa, sekä vastaajan 14.4.2021 antaman kyseistä päätöstä selventävän ilmoituksen, joka koskee kantajan osalta yhteiseen kriisinratkaisurahastoon suoritettavien vuoden 2021 ennakollisten vakausmaksujen laskennassa käytettyjä tietoja (SRB/ES/2021/24)
               
            
                  —
               
               
                  velvoittamaan vastaajan korvaamaan oikeudenkäyntikulut.
               
            
         Oikeudelliset perusteet ja pääasialliset perustelut
      
      Kanteensa tueksi kantaja vetoaa seuraaviin kanneperusteisiin.
      
                  1)
               
               
                  Ensimmäinen kanneperuste: delegoidun asetuksen (EU) 2015/63 (1) 5 artiklan 1 kohdan e alakohdan rikkominen, koska vastaaja ei ole jättänyt kantajan pitämille sulkutileille talletettuja asiakasvaroja vuoden 2021 pankkimaksun määräytymisperusteen ulkopuolelle. Delegoidun asetuksen (EU) 2015/63 5 artiklan 1 kohdan e alakohtaa on ainakin vastaavasti sovellettava tällaisiin maksukyvyttömyystilanteessa suojattuihin asiakasvaroihin.
               
            
                  2)
               
               
                  Toinen kanneperuste: asetuksen (EU) N:o 806/2014 (2) 70 artiklan 2 kohdan toisen alakohdan, luettuna yhdessä direktiivin 2014/59/EU (3) 103 artiklan 7 kohdan kanssa, mukaisen suhteellisuusperiaatteen loukkaaminen, koska päätöksessä vahvistetaan kantajan maksettavaksi satakertaiseksi korotettu pankkimaksu pelkästään kantajan taseessaan esittämien varainhoitoon liittyvien – riskittömien – sitoumusten perusteella.
               
            
                  3)
               
               
                  Kolmas kanneperuste: yhdenvertaisen kohtelun periaatteen loukkaaminen, koska päätöksessä kohdellaan kantajaa eri tavalla kuin luottolaitoksia, joiden kansallisissa tilinpäätösstandardeissa ei vaadita varainhoitositoumusten yksilöintiä tai jotka laativat tilinpäätöksensä kansainvälisten tilinpäätösstandardien (IFRS) mukaisesti, sekä eri tavalla kuin sijoituspalveluyrityksiä, jotka hallinnoivat asiakasvaroja, vaikka erilainen kohtelu ei ole objektiivisesti perusteltua.
               
            
                  4)
               
               
                  Neljäs kanneperuste: Euroopan unionin perusoikeuskirjan (jäljempänä perusoikeuskirja) 16 artiklan rikkominen, koska riskittömien varainhoitositoumusten sisällyttäminen määräytymisperusteeseen johtaa kantajan vuoden 2021 pankkimaksun korottamiseen satakertaiseksi, vaikkei tällainen toimi ole oikeudellisesti perusteltu.
               
            
                  5)
               
               
                  Viides kanneperuste: SEUT 49 artiklan, luettuna yhdessä SEUT 54 artiklan kanssa, rikkominen, koska päätöksellä rajoitetaan kantajan oikeutta elinkeinotoimintansa vapaaseen harjoittamiseen päätoimipaikkansa jäsenvaltiossa, jolloin tämä rajoitus on suhteeton ja syrjii kantajaa verrattuna luottolaitoksiin muissa jäsenvaltioissa.
               
            
                  6)
               
               
                  Kuudes kanneperuste: delegoidun asetuksen (EU) 2015/63 17 artiklan 3 ja 4 kohdan rikkominen, koska vastaaja ei ole ottanut kantajan jälkikäteen muokkaamia maksuvuosilta 2018–2020 annettuja ilmoitustietoja huomioon vahvistaessaan maksukaudelta 2021 maksettavaa vuotuista maksuosuutta eikä vastaavasti alentanut kantajan pankkimaksua vuodelta 2021.
               
            
                  7)
               
               
                  Seitsemäs kanneperuste: perusoikeuskirjan 41 artiklan 1 kohdan ja 2 kohdan a alakohdan mukaisen kuulluksi tulemista koskevan oikeuden loukkaaminen, koska kantajalle annettiin tosiasiallisesti vain kolmen päivän määräaika vuoden 2021 pankkimaksua koskevan yksilöllisen ilmoituksen luonnoksen tarkistamiseen kuulemismenettelyssä ja huomautusten lähettämiseen vastaajalle.
               
            
                  8)
               
               
                  Kahdeksas kanneperuste: perusoikeuskirjan 41 artiklan 1 kohdan ja 2 kohdan c alakohdan sekä SEUT 296 artiklan toisen kohdan rikkominen, koska kantajalla ei ole mahdollisuutta tarkistaa maksuosuutensa suuruutta riidanalaisen päätöksen perustelujen nojalla.
               
            
                  9)
               
               
                  Yhdeksäs kanneperuste: perusoikeuskirjan 47 artiklan 1 artiklan mukaisen tehokasta oikeussuojaa koskevan oikeuden loukkaaminen, koska perustelut eivät anna kantajalle edellytyksiä arvioida, onko asian saattaminen toimivaltaisen tuomioistuimen käsiteltäväksi tarkoituksenmukaista.
               
            
                  10)
               
               
                  Kymmenes (toissijainen) kanneperuste: delegoidun asetuksen (EU) 2015/63 4–7 ja 9 artiklan sekä liitteen I pätemättömyys, koska keskinäinen riippuvuus maksuosuuksien ja kolmansia osapuolia koskevien luottamuksellisten tietojen käytön välillä velvoittaa vastaajan antamaan päätöksen, joka ei täytä perusteluvelvollisuutta.
               
            
                  11)
               
               
                  Yhdestoista (toissijainen) kanneperuste: delegoidun asetuksen (EU) 2015/63 4–7 ja 9 artiklan sekä liitteen I pätemättömyys perusoikeuskirjan 47 artiklan 1 kohdan mukaisen tehokasta oikeussuojaa koskevan vaatimuksen noudattamatta jättämisen vuoksi.
               
            
                  12)
               
               
                  Kahdestoista (toissijainen) kanneperuste: delegoidun asetuksen (EU) 2015/63 14 artiklan 2 kohdan, luettuna yhdessä 3 artiklan 11 alakohdan kanssa, mukaisen määräytymisperusteen pätemättömyys direktiivin 2014/59/EU 103 artiklan 7 kohdan rikkomisen ja yhdenvertaisen kohtelun periaatteen loukkaamisen vuoksi.
               
            
                  13)
               
               
                  Kolmastoista (toissijainen) kanneperuste: delegoidun asetuksen (EU) 2015/63 14 artiklan 2 kohdan, luettuna yhdessä 3 artiklan 11 alakohdan kanssa, mukaisen määräytymisperusteen pätemättömyys perusoikeuskirjan 16 artiklan rikkomisen vuoksi.
               
            
                  14)
               
               
                  Neljästoista (toissijainen) kanneperuste: delegoidun asetuksen (EU) 2015/63 14 artiklan 2 kohdan, luettuna yhdessä 3 artiklan 11 alakohdan kanssa, mukaisen määräytymisperusteen pätemättömyys SEUT 49 artiklan, luettuna yhdessä SEUT 54 artiklan kanssa, rikkomisen vuoksi.
               
            
         (1)  Euroopan parlamentin ja neuvoston direktiivin 2014/59/EU täydentämisestä kriisinratkaisun rahoitusjärjestelyihin etukäteen suoritettavien rahoitusosuuksien osalta 21.10.2014 annettu komission delegoitu asetus (EU) 2015/63 (EUVL 2015, L 11, s. 44).
      
         (2)  Yhdenmukaisten sääntöjen ja yhdenmukaisen menettelyn vahvistamisesta luottolaitosten ja tiettyjen sijoituspalveluyritysten kriisinratkaisua varten yhteisen kriisinratkaisumekanismin ja yhteisen kriisinratkaisurahaston puitteissa sekä asetuksen (EU) N:o 1093/2010 muuttamisesta 15.7.2014 annettu Euroopan parlamentin ja neuvoston asetus (EU) N:o 806/2014 (EUVL 2014, L 225, s. 1).
      
         (3)  Luottolaitosten ja sijoituspalveluyritysten elvytys- ja kriisinratkaisukehyksestä sekä neuvoston direktiivin 82/891/ETY, Euroopan parlamentin ja neuvoston direktiivien 2001/24/EY, 2002/47/EY, 2004/25/EY, 2005/56/EY, 2007/36/EY, 2011/35/EU, 2012/30/EU ja 2013/36/EU ja asetusten (EU) N:o 1093/2010 ja (EU) N:o 648/2012 muuttamisesta 15.5.2014 annettu Euroopan parlamentin ja neuvoston direktiivi 2014/59/EU (EUVL 2014, L 173, s. 190).